Vaikų stovyklos 🏕

Vaikų vasaros stovykla "Mano kraftas" 2025.08.03-09
2025-08-03 - 2025-08-09 | Vaikų vasaros stovykla, Birštono savivaldybė, Trakeliai, Lietuva
Ši stovykla vyko 2025 metais. Žiūrėkite 2026 metų stovyklasVaikų vasaros stovyklos 2026
Ieškote įsimintinų vasaros nuotykių savo vaikams? Minecraft – kompiuterinis žaidimas išvydęs pasaulį 2011 metais. Pirmose versijose tai buvo paprastas kubelių grafika paremtas žaidimas, kurio populiarumas laikui bėgant išblėso. Tačiau šis žaidimas buvo prikeltas ir sėkmingai išpopuliarintas. Dabar nėra pasaulyje nei vieno vaiko ar paauglio, kuris nežinotų kas yra Minecraft. Jis netgi sėkmingai įtrauktas į kai kurių mokyklų mokymo metodikas dėl ugdomųjų savybių turėjimo. Šiuo metu vyksta diskusijos apie Minecraft įtraukimą į Lietuvos mokyklų mokymo ir neformalaus vaikų ugdymo metodikas. Pandemijos metu kai kurie išradingesni mokytojai iš užsienio sukūrė ištisas klases, kur ir mokytojas, ir mokiniai žaidimo rėmuose realiu laiku dalyvaudavo pamokose. Mokytojas rašė ant virtualios lentos, o mokiniai užsirašinėjo į savo virtualius sąsiuvinius. Visa tai labai įdomu, bet vasara – laikas, kada reikia pabūti be kompiuterio. Mūsų inovatyvi komanda ėmėsi grandiozinės užduoties perkelti šio nuostabaus ir įtraukiančio žaidimo siužetą į realų gyvenimą, į 7 dienų stovyklą gamtoje.

STOVYKLOS DIENOTVARKĖ IR PROGRAMA

08:00 – Keliamės, mankšta, prausimasis
08:45 – Rytinis veiklų aptarimas
09:00 – Pusryčiai
10:00 – RYTINĖ PROGRAMA: įstrateginis žaidimas, įrankių gamyba, resursų paieška, šaudymas iš lanko, komandos formavimas, orientavimasis gamtoje, žygiai pėsčiomis su užduotimis, išgyvenimo gamtoje praktikos, aštrių įrankių saugus naudojimas, inžinerinės užduotys.
13:00 – Pietūs, poilsis, laikas grupelėse, maudymasis
15:00 – POPIETINĖ PROGRAMA: vandens programa tvenkinyje, lankininkų kovos, edukacinės programos, kliūčių ruožai ir komandų iššūkiai, minecraft veikėjų pasirodymai, dėžių bokšto lipimas, alpinizmo trasos, kūrybinės dirbtuvės ir pasiruošimas vakaro programai.
18:00 – Vakarienė, poilsis, pasiruošimas vakaro programai
20:00 – VAKARINĖ PROGRAMA: teminiai vakarai: vaidinimai, talentų šou, stovyklos viktorinos, vakaro programa prie laužo su dainomis, gitara ir pasakojimais, strateginiai visos stovyklos žaidimai, kino vakaras.
22:00 – Naktipiečiai, dienos aptarimas prie laužo, pasiruošimas miegui
23:00 – Tyla
Stovyklautojai savo rankomis pasigamins žaidime naudojamus įnagius, vykdys įvairias komandines ir individualias užduotis, kurių metu bus renkami ir kaupiami resursai, o juos tam tikru metu bus galima iškeisti į žaidime reikalingus įrankius, suvenyrus ir kita. Šio strateginio žaidimo metu vaikus lydės jiems gerai pažįstami žaidimo personažai, girdės žaidime naudojamus terminus. Tai visiškai naujo tipo stovykla, kurioje gerai žinomas ir vaikų pamėgtas žaidimas tampa realiu nuotykiu. Taip pat į užduotis bus įtrauktos veiklos, tokios kaip: šaudymas iš lanko, išgyvenimas gamtoje, laužų kūrimas, maisto gaminimas ant laužo, orientavimasis gamtoje, mazgų rišimas, pėsčiųjų ir vandens žygiai, baidarių, kanojų, irklenčių irklavimas ir kt.. Veiklų metu vaikai mokysis ne tik teisingai atlikti tam tikrus veiksmus, bet ir saugiai visa tai daryti. Azartas, nuovargis ir gera nuotaika GARANTUOTI. Visa tai vyks miške ant Nemuno kranto, “Patirk” stovyklavietėje.

STOVYKLOS VADOVAI IR ŠTABAS

Stovyklos vadovai – tai atsakingi ir kvalifikuoti specialistai, kurie rūpinasi vaikų saugumu, gerove ir veiklomis visos stovyklos metu. Kiekvienas vadovas dirba su 12-15 vaikų grupe, todėl gali užtikrinti individualų dėmesį ir kurti draugišką, palaikančią aplinką, pastebėti ir atliepti vaikų poreikius, spręsti iškylančias buitines ir socialines problemas. Visi vadovai yra išklausę specializuotus kursus, tokius kaip turistinių renginių, pirmos pagalbos ir higienos mokymai, kurie garantuoja, kad jie sugeba spręsti įvairias situacijas ir užtikrina vaikų saugumą.
Stovyklos štabas – užtikrina sklandų stovyklos darbą ir koordinuoja visas veiklas, kad stovykla būtų saugi ir įdomi tiek vaikams, tiek vadovams. Stovyklos štabą dažniausiai sudaro šie asmenys: Viršininkas, programos vadovas, ūkvedys, maisto gaminimo komanda.
Savanoriai – Stovyklos savanoriai padeda užtikrinti, kad visi procesai vyktų sklandžiai. Kai kurie iš jų dirba kartu su vadovais, padeda organizuoti veiklas, rūpinasi vaikų užimtumu. Savanoriai dažnai yra jauni žmonės, dalyvavę stovyklose, praėję specialius mokymus, siekiantys įgyti patirties dirbdami su vaikais ar organizuojant stovyklas.
Didžioji stovyklos vadovų ir štabo dalis yra pedagogai dirbantys mokyklose arba didelę patirtį turintys neformalaus ugdymo veiklų bei stovyklų organizatoriai.

Į STOVYKLOS KELIALAPIO KAINĄ ĮSKAIČIUOTA:

Stovyklos programa bei ugdomieji patyriminiai užsiėmimai
Profesionalūs grupių vadovai ir savanoriai atskiroms 12-15 vaikų grupėms
Maitinimas 4 kartus per dieną visos stovyklos metu
Stovyklavietė pušyne su savo infrastruktūra: elektra, dušai su šiltu vandeniu, tualetai, didelis pastatas stovyklos programai ar pasislėpimui nuo lietaus, virtuvė, valgymo erdvė, programinės palapinės „Tipis”, žaidimų bei aktyvių veiklų erdvės, tvenkinys, tinklinio aikštelė, pavėsinė, šalia teka upė “Nemunas”.
Stovyklos programa bei inventorius: baidarės, kanojos, irklentės, saugaus plaukiojimo priemonės, alpinizmo inventorius, išgyvenimo gamtoje priemonės, šaudymo iš lankų inventorius, komandos formavimo priemonės ir kt.
Prizai ir dovanos vaikams
Transportavimas stovyklos programos metu
Medicinos ir pirmosios pagalbos priemonės visos stovyklos metu

Į STOVYKLOS KELIALAPIO KAINĄ NEĮSKAIČIUOTA:

Asmeninis stovyklavimo inventorius: Miegmaišis, kilimėlis, palapinė (yra galimybė išsinuomoti)
Atvežimas/parvežimas.
Stovyklautojas turi atsivežti asmeninius indus (plastikinius arba metalinius) ir įrankius.
Kodėl svarbu, kad vaikai į stovyklą atsivežtų savo indus ir įrankius? Vienas iš mūsų stovyklos tikslų – ugdyti vaikų savarankiškumą ir atsakomybę. Atsivežę savo indus (lėkštę, puodelį, šaukštą ir šakutę), vaikai mokosi pasirūpinti asmeniniais daiktais: juos saugoti, nepalikti bet kur, po valgio išsiplauti ir vėl pasiruošti kitam kartui.
Šis, atrodytų, paprastas įprotis – svarbi gyvenimo pamoka. Jis moko: atsakomybės, tvarkos ir higienos, savarankiškumo.

KITA SVARBI INFORMACIJA

Užsiregistravus su dalyvio tėvais pasirašoma sutartis, taip pat reikalinga vaiko sveikatos pažyma ir tėvų sutikimas. Šiuos dokumentus atsiųsime el. paštu kiekvienam užsiregistravusiam šiek tiek vėliau.
Jei jūsų vaikas nori dalyvauti, bet yra jaunesnis negu 7 metai ar vyresnis negu 12 metų, susisiekite su mumis.
Registracija vyksta 2 etapais: 1. registracijos formos užpildymas (Išsiunčiamas laiškas el. paštu, kad registracija sėkmingai priimta) 2. dalyvio mokesčio sumokėjimas (dalyvio mokestis mokamas po laiško el. paštu atsiuntimo su reikalingais dokumentais).

Vieta: Birštono sav., Trakeliai
Data: 2025 rugpjūčio 3 – 9 d.
Dalyvių amžius: nuo 7 iki 12 metų
Kaina: 360 Eur.

340 Eur. – registruojant grupę (4 ir daugiau)
330 Eur. – 2 ir daugiau vaikų iš vienos šeimos
